ชัดแล้ว! VGI แจ้งตลาดฯ BTS เจียดขาย Big Lot ผ่านบ.ย่อย 15.1% จ่อบุ๊คทันที 8 พันลบ.
ชัดแล้ว! VGI แจ้งตลาดฯ BTS เจียดขาย Big Lot ผ่านบ.ย่อย 15.1% จ่อบุ๊คทันที 8 พันลบ.
ชัดแล้ว! VGI แจ้งตลาดฯ BTS เจียดขาย Big Lot ผ่านบ.ย่อย 15.1% จ่อบุ๊คทันที 8 พันลบ.
13 พ.ย. 2563

บริษัท วีจีไอ จำกัด (มหาชน) หรือ VGI ระบุว่า ตามที่ตลาดหลักทรัพย์ฯ ให้ชี้แจงข้อมูลเกี่ยวกับรายการซื้อขายหุ้น VGI ผ่านกระดานรายใหญ่ (Big Lot Board) โดยบริษัท ระบบขนส่งมวลชนกรุงเทพ จำกัด (มหาชน) หรือ BTSC นั้น บริษัทได้รับการยืนยันว่า ในวันนี้ (13 พ.ย.) BTSC ได้ขายหุ้น VGI ผ่าน Big Lot Board จำนวน 1.3 พันล้านหุ้น หรือคิดเป็นประมาณ  15.1% ของจำนวนหุ้นที่จำหน่ายได้แล้วทั้งหมดของบริษัท โดยรายละเอียดเกี่ยวกับรายการขายหุ้น VGI ผ่าน Big Lot Board นั้น ทาง BTSC จะได้รายงานต่อสำนักงานคณะกรรมการกำกับหลักทรัพย์ และตลาดหลักทรัพย์ (ก.ล.ต.) ผ่านแบบรายงานการได้มาหรือจำหน่ายหลักทรัพย์ของกิจการ (แบบ 246-2) ต่อไป
ทั้งนี้ บริษัทได้รับการยืนยันจาก BTSC ว่า รายการซื้อขายหุ้น VGI ผ่าน Big Lot Board ดังกล่าว ไม่มีผลกระทบต่อโครงสร้างการจัดการและนโยบายการดำเนินธุรกิจของบริษัทแต่อย่างใด
อนึ่ง ในวันนี้มีรายการสรุปซื้อขายกระดานรายใหญ่ (Big lot) ภาคเช้าของบริษัท วีจีไอ จำกัด (มหาชน) หรือ VGI จำนวน 27 รายการ ปริมาณ 709,210,400 หุ้น มูลค่ารวม 4.26 พันล้านบาท ราคาเฉลี่ย 6 บาทต่อหุ้น และบริษัท วีจีไอ จำกัด (มหาชน) หรือ VGI-F บนกระดานซื้อขายต่างชาติ จำนวน 9 รายการ ปริมาณ 590,789,600 หุ้น มูลค่ารวม 3.54 พันล้านบาท ราคาเฉลี่ย 6 บาทต่อหุ้น ดังนั้นเช้าวันนี้จึงมีรายการ Big Lot ของหุ้น VGI รวมทั้งสิ้น 1.3 พันล้านหุ้น หรือคิดเป็น 15.1% ของทุนจดทะเบียน มูลค่ารวม 7.8 พันล้านบาท